Patrick Lencioni

Den ideelle holdspiller

En fortælling om det gode samarbejde

(Læseprøve)

Gyldendal Business

Denne bog er dedikeret til Tracy Noble, som hjalp mig
gennem processen med at skrive den, og som hver dag
lever sit liv på en ydmyg, sulten og begavet måde.

Indledning

Hvis nogen bad mig lave en liste over de mest værdifulde kvaliteter, en person bør udvikle for at kunne trives i arbejdslivet – og i livet i det hele taget, for den sags skyld – ville jeg sætte punktet ‘at være en holdspiller’ øverst. Evnen til at arbejde effektivt sammen med andre, til at kunne tilføre noget af værdi på et hold, er endnu mere kritisk i vores nuværende omskiftelige verden end nogensinde før. Ikke mange opnår succes i deres arbejde, deres familie eller i nogen anden social kontekst uden at have denne evne.

Det tror jeg, de fleste vil erklære sig enige i, og derfor er det også overraskende, at der er en vis mangel på gode holdspillere. Jeg tror, problemet er, at vi har undladt at definere, hvad det kræver at være en holdspiller, hvilket gør begrebet ret vagt, måske ligefrem slapt.

Det minder lidt om begrebet teamwork, som man stadig taler mere om, end man praktiserer det. I De fem dysfunktioner i et team beskrev jeg, hvordan ægte teamwork kræver konkrete, specifikke adfærdsmønstre: sårbarhedsbaseret tillid, sunde konflikter, aktivt engagement, ansvarlighed i forhold til kollegerne og fokus på resultater. Heldigvis kan de fleste mennesker med den fornødne coaching, tålmodighed og tid lære at tage de nævnte begreber til sig.

Jeg må dog stadig indrømme, at nogle mennesker er bedre til at være holdspillere og omfavne de fem adfærdsmønstre end andre. Ikke fordi de er født sådan, men fordi de enten igennem deres livserfaring, professionelle baggrund eller ved en bevidsthed om personlig udvikling er kommet til at besidde de tre grundlæggende dyder, der gør dem til ideelle holdspillere: De er ydmyge, sultne og begavede. Selv om de tre ord lyder ret enkle, dækker de over mere. At forstå nuancerne i de nævnte dyder er en helt afgørende forudsætning for at kunne anvende dem effektivt.

I mine tyve års samarbejde med ledere og deres teams har jeg igen og igen set, at når et teammedlem mangler en eller flere af disse tre dyder, bliver processen med at opbygge et sammenhængende team langt vanskeligere, end den burde være, og i visse tilfælde ligefrem umulig. Vi har brugt metoden i forbindelse med rekruttering og ledelse i The Table Group siden grundlæggelsen i 1997, og den har vist sig at være bemærkelsesværdig god både som indikator for succeser og som en solid forklaring på fiaskoer. Som følge deraf er vi nået til den konklusion, at disse tre tilsyneladende indlysende kvaliteter betyder det samme for teamwork, som hastighed, styrke og koordinering gør for sportsfolk – de gør alting nemmere.

Følgerne af dette er indiskutable. Ledere, som kan spotte, ansætte og pleje medarbejdere, som er ydmyge, sultne og begavede, har en seriøs fordel i forhold til dem, der ikke formår det. De vil være i stand til at opbygge langt stærkere teams meget hurtigere og meget nemmere, og de vil kunne reducere de store negative konsekvenser ved anspændte arbejdsforhold, medarbejderudskiftninger og problemer med arbejdsmoralen. Og medarbejdere, som besidder disse dyder, vil være mere værdifulde og efterspurgte for enhver organisation, som værdsætter teamwork.

Formålet med denne lille bog er at hjælpe dig med at forstå, hvordan den uhåndgribelige kombination af de tre enkle kvaliteter kan fremskynde processen med at gøre teamwork til virkelighed i din organisation eller i dit liv, så du kan opnå de store fordele, som følger.

Jeg håber, du vil finde den nyttig.

Fortællingen

1. DEL
Situationen

Nok er nok

Efter tyve år havde Jeff Shanley fået mere end nok af Silicon Valley. Arbejdstiden. Trafikken. Selvhøjtideligheden. Tiden var inde til forandring.

For at være ærlig var det egentlig ikke selve arbejdet, Jeff var blevet træt af. Han havde faktisk haft en interessant og succesrig karriere. Efter to marketingjob i højteknologibranchen var han i en alder af 35 med til at stifte en ny teknologivirksomhed. To år efter var han så heldig at blive degraderet, da bestyrelsen ansatte det, de kaldte en voksen CEO. Den nye CEO, Kathryn Petersen, lærte i løbet af de fire næste år Jeff mere om lederskab, teamwork og business, end han kunne have lært på ti års kurser på en business school.

Da Kathryn trak sig tilbage, forlod Jeff firmaet og tilbragte de næste par år i et lille konsulentfirma i Half Moon Bay, på den anden side af bakkerne langs Silicon Valley. Jeff trivedes der, og han var på nippet til at blive partner i firmaet. Men i samme periode begyndte han og hans kone at blive trætte af hele tiden at skulle holde trit med deres naboer, familien Jones, som boede i det alt for dyre parcelhus ved siden af dem.

Jeff var helt klart parat til forandringer. Han havde dog ingen anelse om, hvor han skulle flytte hen, og hvad han nu skulle lave. Han forventede bestemt ikke, at svaret kom med et telefonopkald fra hans onkel Bob.

Bob

Robert Shanley havde i tre årtier været den mest prominente og alsidige entreprenør i Napa Valley. Uanset om der var tale om en vingård, en skole eller et indkøbscenter, var det sådan, at hvis det skulle ligge i Napa, var der en temmelig stor chance for, at Valley Builders var involveret på en eller anden betydningsfuld måde.

Desværre for Bob var ingen af hans børn interesseret i at overtage familievirksomheden og valgte i stedet at blive henholdsvis restauratør, børsmægler og gymnasielærer. Derfor ringede Bob til sin nevø for at høre, om han kendte nogen, der kunne være interesseret i at lede firmaet om et par år, når Bob trak sig tilbage.

Det var ikke første gang, Bob havde spurgt sin nevø til råds. Jeff havde hjulpet ham ved et par tidligere lejligheder og havde rent faktisk været konsulent for lederteamet for et år siden på et stort projekt inden for teamwork, som var en af firmaets værdier. Jeff havde koncentreret sin indsats om at opbygge nogle mere effektive teams på de højeste niveauer af virksomheden.

Bob elskede Jeffs arbejde og pralede ofte med sin nevø til familiesammenkomster, hvor han som regel sagde noget i stil med, at „den her dreng er min bedste rådgiver.“ Jeffs fætre og kusiner drillede Jeff og lod, som om de var fornærmede over deres fars favorisering af ham.

Bob havde så høje tanker om Jeff, at han overhovedet ingen forventninger havde til, at hans ambitiøse nevø fra det spændende højteknologiske univers nogensinde ville være interesseret i at arbejde i byggebranchen. Derfor blev han noget overrumplet, da Jeff sagde: „Ville du overveje at ansætte en person uden faglig baggrund – en som mig?“

Overgangsperioden

Inden for en måned havde Jeff og Maurine Shanley solgt deres lille hus i San Mateo og flyttet deres to børn og en hund til den nordlige ende af Napa – byen, ikke dalen. Jeff havde en køretur til Valley Builders på 6-7 kilometer, og selv om han overholdt hastighedsbegrænsningen, tog den ham kun syv minutter.

Det var i løbet af de syv minutter, Jeff oplevede et lille stik af fortrydelse. Selv om hans beslutning kun havde haft en positiv effekt på hans privatliv, viste det sig at være en større udfordring end forventet at lære de forskellige nuancer af byggebranchen at kende. Eller for at være mere præcis var det snarere manglen på nuancer, der var problemet.

Alt inden for byggeri lod til at kunne koges ned til fysiske, materielle problemstillinger. Tiden med teoretiske diskussioner og luftkasteller var forbi. Nu skulle Jeff lære noget om konkrete ting, der spændte lige fra airconditionanlæg til tømmer og beton.

Det varede dog ikke længe, før Jeff ikke alene blev vant til den nye måde at arbejde på, men efterhånden også foretrak den. Det kan godt være, at enkle samtaler om konkrete ting måske var mindre sofistikerede end højteknologi, men de var samtidig mere tilfredsstillende. Og han lærte mere, end han kunne have forestillet sig, af sin onkel, som aldrig havde færdiggjort sine studier, men lod til at have en bedre forståelse af forretningslivet end mange af de CEO’er, Jeff havde arbejdet sammen med i teknologibranchen.

Efter otte ugers observationer og læring nåede Jeff til den konklusion, at han havde gjort det rigtige ved at flytte til Napa, og at stressbelastningen forbundet med hans tidligere liv i Silicon Valley var forbi.

Han tog fejl.

DEN IDEELLE HOLDSPILLER (Læseprøve)

En fortælling om det gode samarbejde

Af Patrick Lencioni

© 2016 Gyldendal A/S

Oversat af Annette Rosenberg

efter The Ideal Team Player: How to Recognize and Cultivate the Three Essential Virtues

Copyright © 2016 by Patrick Lencioni. All Rights Reserved

This translation published under license with the original publisher, John Wiley and Sons, Inc.

Omslag: Søren Roed Schack

1. e-bogsudgave 2016
ePub-produktion: Gyldendal

ISBN 978-87-02-20943-3

© Patrick Lencioni & Gyldendal 2016

Denne bog er beskyttet af lov om ophavsret
Kopiering til andet end personlig brug må kun ske efter aftale med forlag og forfatter

www.Gyldendal.dk
www.GyldendalBusiness.dk